S-813/2008

Mál þetta, sem dómtekið var í dag, er höfðað með ákæru útgefinni af lögreglustjóranum á höfuðborgarsvæðinu 3. júní 2008 á hendur S-kk-þgf I-kk-þgf J-kk-þgf, kt. [...], Stararima 63, 112 Reykjavík, fyrir eftirtalin þjófnaðarbrot:

I.

Með því að hafa mánudaginn 16. júlí 2007, farið inn í verslun ÁTVR í Kringlunni, Reykjavík, og stolið þaðan sex dósum af 500 ml. Viking bjór og einni flösku af Reyka vodka, samtals að verðmæti 6.274 krónum.

Þetta er talið varða við 244. gr. almennra hegningarlaga nr. 19/1940.

II.

Með því að hafa miðvikudaginn 29. ágúst 2007, farið inn í verslun ÁTVR við Stekkjarbakka, Reykjavík, og stolið þaðan einni 500 ml. flösku af Smirnoff vodka, samtals að verðmæti 2.370 krónum.

Þetta er talið varða við 244. gr. almennra hegningarlaga nr. 19/1940.

Í máli þessu gerir S-kvk-nf Ó-kvk-nf B-kvk-nf, kt. [...], þá kröfu f.h. vínbúðarinnar ÁTVR við Stekkjarbakka, kt. [...], að ákærði verði dæmdur til að greiða skaðabætur að fjárhæð kr. 2.370, auk vaxta samkvæmt 8. gr. laga um vexti og verðtryggingu nr. 38/2001, frá tjónsdegi, en svo dráttarvaxta samkvæmt 9. gr. sömu laga að liðnum mánuði frá birtingu kröfunnar til greiðsludags.

III.

Með því að hafa föstudaginn 29. september 2007, farið inn í verslun ÁTVR við Stekkjarbakka, Reykjavík, og stolið þaðan einni flösku af Finlandia vodka, einni flösku af Havana Club Anejo og einni flösku af Captain Morgan, samtals að verðmæti 12.600 krónum.

Þetta er talið varða við 244. gr. almennra hegningarlaga nr. 19/1940.

Í máli þessu gerir S-kvk-nf Ó-kvk-nf B-kvk-nf, kt. [...], þá kröfu f.h. vínbúðarinnar ÁTVR við Stekkjarbakka, kt. [...], að ákærði verði dæmdur til að greiða skaðabætur að fjárhæð kr. 12.600, auk vaxta samkvæmt 8. gr. laga um vexti og verðtryggingu nr. 38/2001, frá tjónsdegi, en svo dráttarvaxta samkvæmt 9. gr. sömu laga að liðnum mánuði frá birtingu kröfunnar til greiðsludags.

IV.

Með því að hafa miðvikudaginn 7. nóvember 2007, farið inn í verslunina Outlet í Faxafeni 8, Reykjavík, og stolið þaðan fatnaði, samtals að verðmæti 27.537 krónum.

Þetta er talið varða við 244. gr. almennra hegningarlaga nr. 19/1940.

V.

Með því að hafa aðfaranótt mánudagsins 17. desember 2007, farið inn í lagerhúsnæði Z-brauta og Laura Ashley við Faxafen 14, Reykjavík, og stolið þaðan fatnaði, samtals að verðmæti 513.100 krónum, tveimur flöskum af kampavíni, samtals að verðmæti 4.000 krónum og 4.900 krónum í reiðufé, sem var í peningaboxi.

Þetta er talið varða við 244. gr. almennra hegningarlaga nr. 19/1940.

VI.

Með því að hafa föstudaginn 7. mars 2008, farið inn í verslun ÁTVR að Skeifunni 5, Reykjavík, og stolið þaðan einni flösku af Koskenkorva vodka og einni flösku af Opal vodka, samtals að verðmæti 4.680 krónum.

Þetta er talið varða við 244. gr. almennra hegningarlaga nr. 19/1940.

VII.

Með því að hafa laugardaginn 30. desember 2006, farið inn í verslun ÁTVR á Dalvegi, Kópavogi, og stolið þaðan einni flösku af Captain Morgan og 24 dósum af 500ml. Viking bjór, samtals að verðmæti 9.096 krónum.

Þetta er talið varða við 244. gr. almennra hegningarlaga nr. 19/1940.

Þess er krafist að ákærði verði dæmdur til refsingar.

Af hálfu ákærða er krafist vægustu refsingar er lög leyfa.

Farið var með mál þetta samkvæmt 125. gr. laga nr. 19/1991 og var það tekið til dóms án frekari sönnunarfærslu er sækjanda og ákærða hafði verið gefinn kostur á að tjá sig um lagaatriði og ákvörðun viðurlaga.

Ákærði hefur skýlaust játað brot sín. Sannað er með játningu ákærða og öðrum gögnum málsins að ákærði er sekur um þá háttsemi sem honum er gefin að sök og eru brot hans rétt heimfærð til refsiákvæða í ákæru.

Ákærði er fæddur í október 1985. Samkvæmt sakavottorði á hann að baki langan sakaferil og var hann dæmdur 8. júní 2007 í tólf mánaða fangelsi, þar af níu mánuði skilorðsbundið tvö ár, fyrir þjófnaðarbrot, hylmingu, fíkniefnalagabrot og ölvunar- og sviptingarakstur, jafnframt því sem ákærði var sviptur ökurétti í tvö ár frá sama degi að telja, en hann var viðstaddur dómsuppsöguna. Var þá tekin upp og dæmd með reynslulausn á 255 daga eftirstöðvum fyrri refsinga. Ákærði var síðast dæmdur 22. febrúar 2008. Var hann þá dæmdur í 15 mánaða fangelsi fyrir ölvunar- og réttindaleysisakstur, þjófnað, brot gegn vopnalögum og umferðarlögum. Var skilorðshluti dómsins frá 8. júní 2007 þá dæmdur upp. Eru brot samkvæmt I.-V. kafla ákæru framin fyrir dóminn 22. febrúar 2008 og því hegningarauki. Verður refsing að því leyti ákveðin samkvæmt 78. gr. laga nr. 19/1940, sbr. 77. gr. Brot samkvæmt VII. kafla eru framin fyrir dóminn frá 8. júní 2007 og því hegningarauki við þann dóm. Brot samkvæmt VI. kafla er ítrekun. Með hliðsjón af framansögðu er refsing ákærða ákveðin fangelsi í 30 daga.

Ákærði hefur samþykkt framkomnar skaðabótakröfur í málinu. Verður hann dæmdur til greiðslu bótanna, svo sem í dómsorði er kveðið á um.

D ó m s o r ð :

Ákærði, S-kk-nf I-kk-nf J-kk-nf, sæti fangelsi í 30 daga.

Ákærði greiði ÁTVR, kt. [...], 14.970 krónur í skaðabætur, ásamt vöxtum samkvæmt 8. gr. laga nr. 38/2001, af 2.370 krónum frá 29. ágúst 2007 til 29. september 2007, en af 14.970 krónum frá þeim degi til 2. ágúst 2008 en með dráttarvöxtum samkvæmt 1. mgr. 6. gr. laganna frá þeim degi til greiðsludags.

S-kk-nf S-kk-nf.